## La Generalitat millora la seguretat viària en la CV-219 a l’altura de Chóvar amb una inversió de 135.500 euros

*** Vicente Martínez Mus ha visitat el municipi per a conéixer l’avanç de les obres en un tram molt transitat per vianants i ciclistes
* A Chóvar també s’han restaurat 15 quilòmetres de pistes forestals, per a reforçar la prevenció d’incendis, amb una inversió de 37.000 euros**

La Conselleria de Medi Ambient, Infraestructures i Territori ha iniciat els treballs de millora de la seguretat viària en la carretera CV-219 a l’altura del municipi de Chóvar, amb una inversió de 135.500 euros. L’actuació té com a objectiu reforçar la protecció de vianants i ciclistes en un tram molt transitat que connecta el nucli urbà amb la zona industrial del municipi.

El conseller de Medi Ambient, Infraestructures i Territori, Vicente Martínez Mus, ha visitat Chóvar per a conéixer l’estat de les obres i ha destacat que esta actuació respon al compromís de la Generalitat amb la seguretat en les nostres carreteres locals, especialment en entorns rurals, a on la convivència entre vianants, vehicles i ciclistes requerix solucions adaptades i eficaces”.

La CV-219, que discorre pel Parc Natural de la Serra d’Espadà, és una via de muntanya molt utilitzada per ciclistes, especialment els caps de setmana. En 2017 va ser declarada ruta ciclista protegida per la Direcció General de Trànsit, encara que continua presentant problemes de seguretat pel fet que manca de característiques clares de travessia. Això provoca que molts conductors no perceben la necessitat de reduir la velocitat en un entorn a on conviuen vianants, vehicles pesats i ciclistes.

Per a corregir esta situació, la Conselleria està construint voreres a banda i banda de la calçada, la qual cosa permetrà una connexió segura per als vianants entre el poble i la zona industrial. A més, s’instal·laran mesures de pacificació de trànsit, com ara reductors de velocitat tipus “esquena d’ase” en els extrems del tram i marques viàries tipus “dents de drac” que advertixen de la proximitat d’una zona urbana amb passos de vianants.

Martínez Mus ha subratllat que “no es tracta només de millorar una carretera, sinó de fer-la més segura i facilitar que els veïns puguen desplaçar-se a peu o amb bicicleta sense riscos”.

L’actuació es completarà amb la senyalització d’una doble línia contínua en l’eix de la calçada, intercalada amb una franja roja al llarg dels 350 metres d’intervenció, amb la finalitat de generar un “efecte túnel” que afavorisca la reducció de la velocitat.

**Característiques de la CV-219**

El municipi de Chóvar, situat en la comarca de l’Alt Palància i dins del Parc Natural de la Serra d’Espadà, té una població de 312 habitants, xifra que s’incrementa notablement a l’estiu. La carretera CV-219, de titularitat autonòmica, presenta una calçada de 6,4 metres d’ample i vorals de mig metre, amb una velocitat limitada a 40 km/h i una mitjana de 745 vehicles diaris. Al seu pas per la població, la via travessa una zona poc urbanitzada, però amb molt de trànsit, ja que connecta el nucli urbà amb un bar, una xicoteta zona industrial, un parc infantil i una àrea de contenidors.

Fins ara, ha explicat el conseller, “els veïns havien de travessar la carretera per a accedir a estos espais, la qual cosa feia necessària una intervenció que garantira una mobilitat més segura”, i ha afegit que, en municipis com este, “cada millora en la xarxa viària té un impacte directe en la qualitat de vida dels seus habitants”.

**Infraestructures prevenció d’incendis**

En este municipi de l’Alt Palància també continuen els treballs de restauració d’infraestructures de prevenció d’incendis afectades per les pluges de finals de 2024, centrats en l’aportació de saorra i la reparació de pistes. Les intervencions han inclòs la neteja de vegetació, escarificació, perfilament i compactació de camins, així com tractaments asfàltics. Fins a setembre de 2025 s’han certificat actuacions en uns 15 quilòmetres de pistes, amb una inversió aproximada de 37.000 euros.

Fecha: 26/10/2025